2.1 ปัจจัยความเสี่ยง

-   ความเสี่ยงจากความผันผวนของราคาวัสดุก่อสร้าง

  ในกรณีที่วัสดุก่อสร้างมีราคาสูงขึ้น จะส่งผลให้บริษัทฯมีต้นทุนในการก่อสร้างสูงขึ้นตามไปด้วย
  อย่างไรก็ตามโครงการของลูกค้าภาคราชการที่บริษัทฯดำเนินการส่วนใหญ่จะมีการชดเชยค่าใช้จ่ายที่เกิดจากการเปลี่ยนแปลงของราคาต้นทุนการก่อสร้าง
  นอกจากนี้ในบางโครงการยังได้มีการลดความเสี่ยงด้านราคาวัสดุก่อสร้างไปด้วยการทำสัญญาล่วงหน้าในการซื้อวัสดุก่อสร้างหลัก
  เช่น เหล็กเส้นและคอนกรีตจากผู้จัดจำหน่าย แต่ถึงกระนั้นบริษัทฯ
  ยังคงมีความเสี่ยงจากความผันผวนของวัสดุปลีกย่อยบางรายการที่ไม่สามารถควบคุมได้ เช่น
  ราคาน้ำมันเชื้อเพลิง ซึ่งส่งผลกระทบต่อการขนส่งและการใช้เครื่องจักร เป็นต้น
  อย่างไรก็ตามการที่บริษัทฯมีโครงการในมือเป็นจำนวนมากทำให้มีอำนาจต่อรองสูง
  อีกทั้งความสัมพันธ์ที่มีกับผู้จัดจำหน่าย จึงช่วยให้การเจรจาต่อรองราคาเป็นไปอย่างราบรื่น
  ทำให้สามารถลดความเสี่ยงดังกล่าวลงไปได้มาก

-   ความเสี่ยงจากการผันผวนของนโยบายของภาครัฐ

  การผันผวนของนโยบายของภาครัฐ มีผลกระทบต่อโอกาสทางธุรกิจและการดำเนินงานของบริษัทฯ
  เนื่องจากสัดส่วนรายได้ของบริษัทฯในปี 2548 ที่ผ่านมา ภาครัฐต่อภาคเอกชน เท่ากับ 69 : 31
  ซึ่งจากการที่รายได้ส่วนใหญ่ของบริษัทฯมาจากภาครัฐ
  ดังนั้นหากภาครัฐมีการเปลี่ยนแปลงนโยบายการลงทุนในระบบสาธารณูปโภคและโครงการอื่นๆ
  ย่อมส่งผลต่อโอกาสทางธุรกิจของบริษัทฯ อีกทั้งการเปลี่ยนแปลงในข้อกฎหมาย
  ข้อกำหนดต่างๆที่เกี่ยวข้องกับธุรกิจของบริษัทฯ
  ย่อมส่งผลกระทบโดยตรงต่อการดำเนินธุรกิจของบริษัทฯ
  ทั้งนี้บริษัทฯได้มีมาตรการในการวางแผนการดำเนินธุรกิจอย่างรอบคอบ
  และยึดการปฏิบัติตามกฎหมายและข้อกำหนดต่างๆของทางภาครัฐที่เกี่ยวข้องอย่างเคร่งครัด

-   ความเสี่ยงจากการเปลี่ยนแปลงของอัตราดอกเบี้ย

  การการเปลี่ยนแปลงของอัตราดอกเบี้ย อาจทำให้บริษัทฯต้องรับภาระต้นทุนดอกเบี้ยที่สูงขึ้น
  หากบริษัทฯใช้วงเงินสินเชื่อที่มีอยู่
  เมื่อพิจารณายอดเงินสินเชื่อทั้งหมดที่บริษัทฯมีความจำเป็นต้องใช้แล้วจะพบว่าบริษัทฯมีความเสี่ยงต่อการขึ้นอัตราดอกเบี้ยอยู่เล็กน้อย
  เนื่องจากบริษัทฯมีการใช้วงเงินสินเชื่อไม่มาก และใช้เป็นครั้งคราวเมื่อมีความจำเป็นเท่านั้น

-   ความเสี่ยงจากรายได้ที่ยังไม่ได้เรียกชำระ

  ในบางโครงการมีงานที่ก่อสร้างเสร็จ และมีผลงานตรงงวดตามสัญญาแล้ว บริษัทฯ
  อาจไม่สามารถออกใบเรียกเก็บเงิน และรับเงินตามงวดงานที่กำหนดไว้ในสัญญาได้ทันเวลา
  เนื่องมาจากความล่าช้าในการตรวจรับงานของผู้ว่าจ้าง และ/หรือ เจ้าของงาน บริษัทฯ
  จึงได้มีการประสานงานกันเป็นอย่างดีพร้อมโดยติดตามผลการตรวจรับงานจากผู้ว่าจ้าง และ/หรือ
  เจ้าของงานอย่างใกล้ชิด ซึ่งช่วยลดความเสี่ยงด้านนี้ลงได้มาก

-   ความเสี่ยงจากการขาดแคลนแรงงาน

  บริษัทฯ ยังคงได้รับงานประมูลเพิ่มขึ้นอย่างต่อเนื่อง
  แต่สภาวะตลาดแรงงานและอัตรากำลังพลที่เปลี่ยนแปลงไปตามฤดูกาลของภาคการเกษตร
  อาจส่งผลให้แรงงานก่อสร้างขาดแคลนในช่วงฤดูกาลดังกล่าว บริษัทฯ
  อาจต้องแสวงหาแรงงานทดแทน อย่างไรก็ตามเพื่อเป็นการลดความเสี่ยงด้านนี้ลง บริษัทฯ
  เพิ่มสัดส่วนการว่าจ้างผู้รับเหมาช่วง และดูแลด้านรายได้
  ความปลอดภัยและชีวอนามัยในการทำงานอย่างเหมาะสม

-   ความเสี่ยงที่อาจต้องรับผิดในกิจการร่วมค้า (Joint Venture)

  ในบางโครงการโดยเฉพาะโครงการขนาดใหญ่มีมูลค่าของงานสูง
  บริษัทฯจะเข้าร่วมในกิจการร่วมค้า (Joint Venture)
  เพื่อยกระดับคุณสมบัติในการเข้าร่วมประมูลงาน ลดความเสี่ยงด้านการเงิน
  และการดำเนินงานโครงการลงได้อย่างมาก ซึ่งคงเหลือเพียงความเสี่ยงในกรณีที่
  หากผู้ร่วมลงทุนไม่สามารถดำเนินงาน หรือปฏิบัติตามเงื่อนไขของสัญญาก่อสร้างได้ บริษัทฯฯ
  พยายามลดความเสี่ยงด้านนี้ ด้วยการวิเคราะห์ประวัติข้อมูลต่าง ๆ
  และชื่อเสียงของบริษัทฯที่จะร่วมลงทุนด้วยอย่างระมัดระวังและรอบคอบก่อนตัดสินใจเข้าร่วมในกิจการร่วมค้า
  (Joint Venture) ทุกครั้ง

-   ความเสี่ยงจากโครงการเสร็จล่าช้ากว่ากำหนด

  เนื่องจากโครงการหลายโครงการ เป็นโครงการระบบสาธารณูปโภคขนาดใหญ่ของภาครัฐ
  ซึ่งมีแนวทางการดำเนินงานที่ละเอียดและมีขั้นตอนการทำงานหลายขั้นตอน
  บางครั้งบางโครงการอาจมีผลกระทบต่อประชาชนบางกลุ่ม
  ทำให้เกิดการคัดค้านหรือประท้วงการก่อสร้างโครงการนั้นๆ
  ทำให้การดำเนินการก่อสร้างของบริษัทฯไม่เป็นไปตามแผนการดำเนินงานที่วางไว้
  ทั้งนี้บริษัทฯพยายามลดความเสี่ยงจากกรณีดังกล่าวโดยการทำสัญญาระหว่างบริษัทฯและเจ้าของงานอย่างรอบคอบ
  ครอบคลุมถึงกรณีดังกล่าวอย่างชัดเจน

-   ความเสี่ยงจากภัยพิบัติธรรมชาติ

  จากเหตุการณ์ธรณีพิบัติภัยทางภาคใต้ของประเทศไทย ในช่วงปลายปี 2547
  บริษัทฯได้ตระหนักถึงความเสี่ยงจากภัยพิบัติธรรมชาติอาจเกิดขึ้น
  บริษัทฯได้เตรียมการจัดการความเสี่ยงต่อเหตุการณ์ภัยพิบัติธรรมชาติ
  เพื่อป้องกันความสูญเสียในทุกๆด้าน
  ไม่ว่าจะเป็นการจัดทำประกันภัยที่ครอบคลุมถึงภัยพิบัติจากธรรมชาติในโครงการก่อสร้างทุกโครงการ
  หรือการเพิ่มการจัดการในกระบวนการทำงานปกติเป็นต้น

-   ความเสี่ยงจากการเปิดเสรีทางการค้าในอนาคต( Free Trade Area )

  เนื่องจากรัฐบาลมีนโยบายในการเปิดเสรีทางการค้ากับประเทศต่างๆ
  ซึ่งรวมถึงการเปิดเสรีทาการค้าภาคบริการ
  ซึ่งในปัจจุบันแม้ยังไม่มีนโยบายที่ชัดเจนถึงการเปิดเสรีทางการค้าดังกล่าว
  แต่หากมีการเปิดเสรีทางการค้าภาคบริการ ที่รวมถึงภาคการให้บริการก่อสร้าง
  ย่อมส่งผลต่อการดำเนินการของบริษัทฯ ดังนั้นจึงได้เตรียมความพร้อม
  โดยการเสริมสร้างศักยภาพของบริษัทฯ
  ทั้งความสามารถในการแข่งขันและพัฒนาศักยภาพของบุคลากรให้แข็งแกร่ง
  พร้อมรับการแข่งขันที่รุนแรงในอนาคต